Magyar Suzuki Zrt.

A Magyar Suzuki Zrt. japán többségi tulajdonban levő magyarországi autógyártó cég. A Magyar Suzuki a Suzuki Csoport 3. legnagyobb gyártóvállalata Japán és India után, egyetlen gyártóbázis Európában. Több mint 30 éves fennállása alatt mintegy 4 millió személyautót gyártottak az esztergomi gyárban. Magyarország egyik vezető iparvállalataként jelentős mértékben hozzájárul a magyar gazdaság teljesítményéhez. A Coface CEE Top 500 rangsor szerint 2021-ben és 2022-ben Magyarország 20., illetve 14. és Közép- és Kelet-Európa 126., illetve 132. legnagyobb forgalmú vállalata. Az esztergomi gyár 1992 októberében kezdte meg a termelést. A hazai és nemzetközi piacra készülő (a világ 123 országába) autók gyártásán kívül a társaság importált Suzuki gépkocsi, motorkerékpár és hajómotorok értékesítésével is foglalkozik. 2019. április 1-je óta Esztergom a Suzuki Csoport európai logisztikai központja, innen koordinálják a pótalkatrész- és kiegészítőtartozék-ellátást. Története 1991–2008 A céget 1991-ben alapították. A gyárépületet az esztergomi óváros déli határában, a korábbi Labor MIM „C” telep helyén építették fel, 14 milliárd forintból, Csaba László tervei alapján. A központi telephely a 117-es főúttól mintegy 3 kilométerre északra helyezkedik el, az 1111-es és az 1117-es utak találkozása közelében; utóbbit a köznyelvben nevezik Suzuki útnak is, mert a vállalat közúti forgalmát legnagyobbrészt ez az út szolgálja ki. A közúti megközelítés mellett vasúton is jól elérhető, hiszen a Budapest–Esztergom-vasútvonal Esztergom vasútállomásától iparvágány vezet a gyártelep nyugati széléig, s ott saját rakodóállomása is van. A termelés 1992-ben indult meg. A Mária Valéria híd 2001-es újjáépítése óta jelentősen megnőtt a szlovákiai munkaerő aránya. Az alkalmazottak jelentős része a határon túlról érkezik, ahova a vállalat naponta buszjáratokat indít (volt idő, amikor a felvidéki dolgozók aránya a 42 %-ot is elérte). Ezzel a Suzuki foglalkoztatottság tekintetében egy időben a harmadik legnagyobb „szlovák” autógyártó volt, a pozsonyi Volkswagen és a nagyszombati PSA után. 2001. november 21-én a Suzuki vezetésével alakult meg Magyarország első klasztere, a Közép-magyarországi Autóipari Klaszter. A vállalat 2003-ban indított el egy programot, amelynek célkitűzése a kapacitás bővítése volt. 2007 januárjában 4800-an dolgoztak az üzemben, a közvetlen alkalmazottak száma augusztusra már elérte a 6000 főt. Ezzel párhuzamosan 50 milliárd forintos beruházásba kezdett a gyár. Az egymilliomodik esztergomi autó 2006-ban készült el; ez a budapesti Csodák Palotájában látható. A cég belföldi piaci részesedése 19-21% körül mozgott, így piacvezető pozícióban volt. 320 alkatrész-beszállítója volt, köztük 60 magyar cég. Jelenléte meghatározta az esztergomi ipari park kialakulását, fejlődését; több beszállítója az üzem mellé költözött. Az ipari park egyötödét a cég beszállítói köre adja. 2007-ben a cseh Plastimat és a német Kirchhoff Hungária Kft. nyitotta meg gyárait. A Suzuki több mint 30 év alatt több mint 2 milliárd eurót ruházott be Esztergomban. 2009– A gyár a kereslet visszaesése miatt a korábbi háromműszakos beosztásról 2009. január 5-től visszaállt az ötnapos kétműszakosra, és 1200 főt bocsátott el. A 30 km-nél távolabbi településekről megszüntette a céges buszokat. A busz nélkül maradt települések közé tartoztak például a magyarországi Komárom és a szlovákiai Komárom, Zselíz, Tata, vagy Tatabánya. 2009-re a tervezett termelés is visszaesett, 180 000 autóra. A beszállítók száma érdemben nem változott a válság alatt sem, 308 helyről – ezen belül 74 magyar cégtől – érkezett szállítmány. 2014-re a magyar beszállítók száma 85-re nőtt, de a termelés visszaesett 155 ezerre. 2017. április 19-én gyártották le a hárommilliomodik autót az esztergomi gyárban: egy Suzuki SX4 S-Crosst. 2024. február 8-án pedig legördült a négymilliomodik Suzuki-modell, egy GLX felszereltségű Vitara. A Magyar Suzuki Zrt. autómodelljei Az első Swiftet Antall József, a WagonR+ első példányát Orbán Viktor, az Ignist Medgyessy Péter, az SX4-et Kóka János kormányozta ki a szerelőcsarnokból. Az ünnepségre eredetileg Gyurcsány Ferencet hívták meg, de ő nem jelent meg a gyárban. A miniszterelnök távolmaradásával jelezte, hogy a cégnél nem tartják tiszteletben a munkások érdekeit. 2008 februárjában kezdték meg a Splash sorozatgyártását, a miniszterelnök viszont ez alkalommal sem jelent meg. (2005-ben tett látogatásakor viszont egy Swift2-t vezetett.) A Suzukikon kívül Opel Agilát, Fiat Sedicit, Subaru Justyt is készítettek az üzemben. Forrás: Modellek Jegyzetek További információk 1993: Antall József felavatja a szupergaranciával épült Suzuki-gyárat – Index, 2008. május 7. Megszólalt az esztergomi Suzuki-gyár: így hat rájuk az autóipari válság (Pénzcentrum.hu, 2020.02.17.)